KIRJALLINEN KYSYMYS P-3506/01 esittäjä(t): Niels Busk (ELDR) komissiolle. Kemiallisten lannoitteiden polkumyynnin vastainen tulli.



Virallinen lehti nro 229 E , 26/09/2002 s. 0028 - 0029



KIRJALLINEN KYSYMYS P-3506/01 esittäjä(t): Niels Busk (ELDR) komissiolle (12. joulukuuta 2001) Aihe: Kemiallisten lannoitteiden polkumyynnin vastainen tulli Millä perusteilla komissio säilyttää Itä-Euroopasta tuotavien kemiallisten lannoitteiden polkumyynnin vastaisen tullin ja ehdottaa sen laajentamista? Alentamalla viljan tuontimaksuja komissio sai hinnat laskemaan haluamallaan tavalla. Tässä yhteydessä ehdotus kemiallisiin lannoitteisiin sovellettavan polkumyynnin vastaisen tullin nostamisesta heikentää kohtuuttomasti maatalouden kilpailumahdollisuuksia EU:ssa ja edustaa täyskäännöstä komission tähänastiseen kauppapolitiikkaan verrattuna. Onko komissio samaa mieltä? Pascal Lamyn komission puolesta antama vastaus (4. helmikuuta 2002) Yhteisö on määrännyt polkumyyntitulleja useille tietyistä kolmansista maista, mukaan luettuina tietyt Itä-Euroopan maat, tuotaville typpilannoitteille. Komissio haluaa muistuttaa arvoisaa parlamentin jäsentä siitä, että polkumyynnillä tapahtuvasta tuonnista vahinkoja kärsiviä yhteisön tuottajia voidaan suojata polkumyyntitullein Maailman kauppajärjestön polkumyyntiä koskevan sopimuksen ja yhteisön lainsäädännön nojalla. Lannoitteita koskevissa tapauksissa komissio on ehdottanut neuvostolle polkumyyntitullien käyttöönottoa vasta sen jälkeen, kun valituksen tehneen yhteisön tuotannonalan sekä niiden tuojien, viejien ja käyttäjien, joita asia koskee, toimittamat tiedot on tutkittu huolellisesti. On huomattava, että polkumyyntitullien käyttöä ehdotetaan vain, jos se on koko yhteisön edun mukaista, kun otetaan huomioon kaikkien niiden osapuolten edut, joita menettely koskee. Kaikissa lannoitteita koskevissa tapauksissa kaikilla osapuolilla oli mahdollisuus tulla kuulluiksi. Erityisesti viljelijöiden järjestöjä on järjestelmällisesti kannustettu osallistumaan tutkimuksiin. Lisäksi osapuolille, jotka halusivat antaa lausunnon komissiolle, suotiin tähän mahdollisuus. Komissio selvitti polkumyyntitullien mahdolliset kielteiset vaikutukset käyttäjiin ja etenkin viljelijöihin. Saatujen ja vahvistettujen tietojen perusteella komissio teki päätelmän, jonka mukaan polkumyyntitullien aiheuttama mahdollinen kasvu viljelijöiden kustannuksissa on pahimmassakin tapauksessa hyvin pieni (alle prosentin), eikä se kaikkien näkökohtien mukaan oikeuta epäämään lannoiteteollisuudelta mahdollisuutta suojautua epäreilun kaupankäynnin aiheuttamilta vahingoilta. Arvoisa parlamentin jäsen viittaa myös tiettyihin viljan tuontimaksujen alennuksiin. Näistä alennuksista päätettiin Maailman kauppajärjestön perustamissopimuksen alaisten yhteisön sitoumusten nojalla. Maataloustuotteita koskevien tullitariffien alennukset eivät ole millään tavalla yhteydessä vahingollisen polkumyynnin torjumiseksi toteutettaviin toimenpiteisiin. Polkumyyntitoimenpiteiden tarkoituksena on poistaa vahingollisen polkumyynnin vaikutukset, joita esiintyy tullitariffeista huolimatta. Näistä syistä komissio ei ole samaa mieltä siitä, että polkumyyntitoimenpiteet heikentäisivät kohtuuttomasti maatalouden kilpailumahdollisuuksia EU:ssa. Nämä toimenpiteet eivät myöskään millään tavalla edusta poikkeusta yhteisön tähänastisesta kauppapolitiikasta.